Document ID: 32014R0614

KOMMISSIONENS GENNEMFØRELSESFORORDNING (EU) Nr. 614/2014
af 6. juni 2014
om ændring af forordning (EF) nr. 555/2008 for så vidt angår anvendelsen af visse støtteforanstaltninger inden for vinsektoren
EUROPA-KOMMISSIONEN HAR -
under henvisning til traktaten om Den Europæiske Unions funktionsmåde,
under henvisning til Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter og om ophævelse af Rådets forordning (EØF) nr. 922/72, (EØF) nr. 234/79, (EF) nr. 1037/2001 og (EF) nr. 1234/2007 (1), særlig artikel 54, litra a), b), c) e), og f),
ud fra følgende betragtninger:
(1)
Forordning (EU) nr. 1308/2013 ophæver og erstatter Rådets forordning (EF) nr. 1234/2007 (2) og indeholder i del II, afsnit I, kapitel II, afdeling 4, bestemmelser om nationale støtteprogrammer i vinsektoren. Mens de fleste af de bestemmelser, der er fastsat i nævnte afsnit, sikrer videreførelsen af de bestemmelser, der gælder for de nationale støtteprogrammer i vinsektoren i henhold til forordning (EF) nr. 1234/2007, er en række nye regler også omfattet. Med disse bestemmelser indføres nye elementer, såsom en delforanstaltning til foranstaltningen vedrørende salgsfremstød for vin i medlemsstaterne, et mål for innovation i vinsektoren samt en udvidelse af foranstaltningen til omstrukturering og omlægning af vindyrkningsarealer til at dække genplantning af vindyrkningsarealer efter en obligatorisk rydning af sundheds- eller plantesundhedsårsager. Der bør fastsættes regler for gennemførelsen af disse elementer.
(2)
Ved Kommissionens forordning (EF) nr. 555/2008 (3) er der fastsat bestemmelser for så vidt angår de nationale støtteprogrammer i vinsektoren, som omhandlet i forordning (EF) nr. 1234/2007. Med henblik på gennemførelse af de nye regler, der er fastsat i forordning (EU) nr. 1308/2013, bør der indføres passende bestemmelser i forordning (EF) nr. 555/2008.
(3)
Artikel 3, stk. 2, i forordning (EF) nr. 555/2008 bør give medlemsstaterne mulighed for at ændre deres operationelle programmer og tilpasse dem til de nye elementer, der er indført ved forordning (EU) nr. 1308/2013. Til dette formål bør medlemsstaterne have mulighed for at ændre deres operationelle programmer endnu en gang efter den 30. juni 2014 under hensyntagen til datoen for vedtagelsen af Kommissionens delegerede forordning (EU) nr. 612/2014 (4) og nærværende forordning.
(4)
Der bør fastlægges regler for udvælgelsen af informationsprojekter og for de præferencer, der bør indrømmes ved udvælgelsen af projekterne på det indre marked. Udvælgelsesproceduren for fremme af vin i medlemsstaterne bør være i overensstemmelse med proceduren for fremme af vin på tredjelandsmarkeder, som fastsat i artikel 5 i forordning (EF) nr. 555/2008, men den bør også tage hensyn til de særlige mål og det geografiske anvendelsesområde for denne delforanstaltning.
(5)
Artikel 19 i forordning (EF) nr. 555/2008 omhandler den finansielle forvaltning af investeringsforanstaltningerne. Disse regler bør ligeledes gælde for innovationsforanstaltningen i vinsektoren. For at sikre en bedre anvendelse af midlerne bør det navnlig være muligt at betale støtten efter gennemførelsen af kun en del af de foranstaltninger, der er planlagt i den pågældende ansøgning, og samtidig sikre, at alle de resterende operationer afsluttes. Det er desuden hensigtsmæssigt at fastsætte et loft for forskudsbetalinger svarende til det, der er fastsat for investeringer.
(6)
I artikel 37b i forordning (EF) nr. 555/2008 opfordres støttemodtagerne til at oplyse om de forskud, der er bevilgede i overensstemmelse med visse bestemmelser i nævnte forordning. Denne forpligtelse bør også gælde for foranstaltningen for innovation, der indførtes ved forordning (EU) nr. 1308/2013.
(7)
Bilag I-VIII, VIIIa og VIIIc til forordning (EF) nr. 555/2008 indeholder de formularer, der skal udfyldes af medlemsstaterne vedrørende de nationale støtteprogrammer, især med henblik på fremlæggelse af støtteprogrammerne, revisionen af dem og den finansielle planlægning i forbindelse hermed samt for indgivelse af rapporter og evalueringer. Disse bilag bør ændres for at afspejle indførelsen i del II, afsnit I, kapitel II, afsnit 4, i forordning (EU) nr. 1308/2013 af nye bestemmelser om indhold, evaluering, udgifter og kontrol.
(8)
Forordning (EF) nr. 555/2008 bør ændres i overensstemmelse hermed.
(9)
Foranstaltningerne i denne forordning er i overensstemmelse med udtalelse fra Forvaltningskomitéen for den Fælles Markedsordning for Landbrugsprodukter -
VEDTAGET DENNE FORORDNING:
Artikel 1
Ændring af forordning (EF) nr. 555/2008
I forordning (EF) nr. 555/2008 foretages følgende ændringer:
1)
Artikel 3, stk. 2, affattes således:
»2. Ændringer i støtteprogrammer kan kun forelægges to gange inden for et regnskabsår, inden den 1. marts og den 30. juni, undtagen i tilfælde af hasteforanstaltninger som følge af naturkatastrofer.
De ændrede programmer indsendes i givet fald til Kommissionen sammen med:
a)
ajourførte udgaver af støtteprogrammet med brug af formularen i bilag I og tabellen med den finansielle oversigt i bilag IV
b)
begrundelsen for de foreslåede ændringer.
Som undtagelse fra første afsnit finder de frister, der er fastsat i det pågældende afsnit, ikke anvendelse i 2014, hvor ændringerne af programmet følger de nye regler, som blev indført ved Europa-Parlamentets og Rådets forordning (EU) nr. 1308/2013 (5).
(5) Europa-Parlamentets og Rådets forordning (EU) nr. 1308/2013 af 17. december 2013 om en fælles markedsordning for landbrugsprodukter (EUT L 347 af 20.12.2013, s. 671).«" 						
2)
I del II, kapitel II, afdeling 1, afsnit 2, indsættes følgende artikel:
»Artikel 5fa
Udvælgelsesprocedure
1. Medlemsstaterne fastsætter ansøgningsproceduren, som især skal omfatte regler for:
a)
kontrol af, om kravene og kriterierne i artikel 5b og 5c er opfyldt
b)
frister for indgivelse af ansøgninger og for undersøgelse af, hvorvidt den enkelte foreslåede foranstaltning er velegnet til formålet
c)
indgåelse af kontrakter, herunder eventuelle standardformularer, sikkerhedsstillelse og bestemmelser om udbetaling af forskud
d)
evaluering af enhver given støttet foranstaltning, herunder de relevante indikatorer.
2. Medlemsstaterne udvælger ansøgningen efter især følgende kriterier:
a)
sammenhængen mellem de foreslåede strategier og de fastsatte mål
b)
de foreslåede foranstaltningers kvalitet
c)
foranstaltningernes forventede virkning og succes med hensyn til at øge forbrugernes bevidsthed om EU's ordning om beskyttede oprindelsesbetegnelser og beskyttede geografiske betegnelser eller om ansvarligt vinforbrug og den risiko, der er forbundet med alkoholforbrug
d)
garantier for, at de involverede aktører er effektive og har adgang til den nødvendige tekniske kapacitet, og at omkostningerne ved de planlagte foranstaltninger ikke overstiger de normale markedspriser.
3. Når medlemsstaterne har gennemgået ansøgningerne, udvælger de de økonomisk mest fordelagtige.
Der foretrækkes foranstaltninger:
a)
der vedrører flere medlemsstater
b)
der vedrører flere administrative regioner eller vinregioner
c)
der vedrører flere beskyttede oprindelsesbetegnelser eller beskyttede geografiske betegnelser.
4. To eller flere medlemsstater kan beslutte at udvælge en fælles salgsfremmende foranstaltning. De forpligter sig til at bidrage til finansieringen og vedtager sammen procedurer for det administrative samarbejde for at lette tilsynet, gennemførelsen og kontrollen af den fælles salgsfremmende foranstaltning.
5. Hvis medlemsstaterne yder national støtte til salgsfremmende foranstaltninger, oplyser de herom de relevante steder i bilag I, V, VII, VIII og VIIIc til nærværende forordning«.
3)
I afdeling 6a tilføjes følgende artikel:
»Artikel 20c
Finansiel forvaltning
1. Støtten kommer til udbetaling, når det er fastslået, at enten en enkeltoperation eller alle de operationer, der er omfattet af støtteansøgningen, alt efter hvordan medlemsstaten har valgt at forvalte støtteforanstaltningen, er gennemført og kontrolleret på stedet.
Hvis støtten normalt først kommer til udbetaling, når samtlige operationer er gennemført, udbetales støtten uanset første afsnit til gennemførte enkelt operationer, såfremt de tilbageværende operationer ikke kunne gennemføres på grund af force majeure eller ekstraordinære omstændigheder, jf. artikel 2 i Europa-Parlamentets og Rådets forordning (EU) nr. 1306/2013 (6).
Hvis kontrollen viser, at en samlet operation, der er omfattet af støtteansøgningen, ikke er fuldt gennemført af andre grunde end force majeure eller ekstraordinære omstændigheder, jf. artikel 2 i forordning (EU) nr. 1306/2013, og der er udbetalt støtte efter gennemførelsen af enkeltoperationer, der indgår som led i den samlede operation, der er omfattet af støtteansøgningen, træffer medlemsstaten beslutning om tilbagebetaling af den udbetalte støtte.
2. Modtagere af innovationsstøtte kan anmode om at få udbetalt et forskud fra de ansvarlige betalingsorganer, hvis denne mulighed indgår i det nationale støtteprogram.
Forskuddet må ikke overstige 20 % af den offentlige støtte til investeringen i innovation, og betalingen af den er betinget af, at der er stillet bankgaranti eller tilsvarende sikkerhed svarende til 110 % af forskuddet. I tilfælde af investeringer i innovation, for hvilke den enkelte beslutning om at yde støtte træffes i regnskabsårene 2014 eller 2015, kan forskuddet forhøjes til indtil 50 % af den offentlige støtte til den pågældende investering. I forbindelse med Kommissionens gennemførelsesforordning (EU) nr. 282/2012 (7) er det en forpligtelse at bruge det samlede forskud til gennemførelsen af den pågældende operation to år efter, at det er udbetalt.
Garantien frigives, når det ansvarlige betalingsorgan slår fast, at de faktiske udgifter, der svarer til den offentlige støtte til innovationen, overstiger forskuddet.
(6) Europa-Parlamentets og Rådets forordning (EU) nr. 1306/2013 af 17. december 2013 om finansiering, forvaltning og overvågning af den fælles landbrugspolitik (den horisontale forordning) (EUT L 347 af 20.12.2013, s. 549)." 						
(7) Kommissionens gennemførelsesforordning (EU) nr. 282/2012 af 28. marts 2012 om fælles gennemførelsesbestemmelser for ordningen for sikkerhedsstillelse for landbrugsprodukter (EUT L 92 af 30.3.2012, s. 4).«" 						
4)
Artikel 37b ændres således:
a)
Stk. 1 affattes således:
»1. Hvis forskud ydes i henhold til artikel 5, stk. 7, artikel 5e, artikel 9, stk. 2, artikel 19, stk. 2, artikel 20a, stk. 4, og artikel 24, stk. 3, opfordres støttemodtagerne til for hvert projekt årligt at meddele betalingsorganerne følgende oplysninger:
a)
udgiftserklæringer, som for hver foranstaltning begrunder brugen af forskud frem til den 15. oktober, og
b)
en bekræftelse af det uudnyttede forskud, der resterer den 15. oktober, for hver foranstaltning.
Medlemsstaterne fastsætter i deres nationale regler datoen for fremsendelsen af oplysningerne, således at de kan indgå i de aktuelle årsregnskaber for de betalingsorganer, der er omhandlet i artikel 6 i forordning (EF) nr. 885/2006, inden for den frist, der er fastsat i artikel 7, stk. 2, i nævnte forordning.«
b)
Stk. 3 affattes således:
»3. I forbindelse med artikel 18, stk. 2, i gennemførelsesforordning (EU) nr. 282/2012 skal den dokumentation, der fremlægges som godtgørelse for endelig ret, være den seneste udgiftserklæring og bekræftelsen af det restbeløb, der er omhandlet i stk. 1.
For så vidt angår forskud i henhold til artikel 9, stk. 2, artikel 19, stk. 2, og artikel 20a, stk. 4, i nærværende forordning, forelægges den seneste udgiftserklæring og bekræftelsen af restbeløbet, jf. stk. 1 og 2, inden udgangen af det andet regnskabsår efter deres udbetaling.«
5)
Artikel 77, stk. 5, affattes således:
»5. Artikel 24, stk. 1, 2, 3 og 6, og artikel 26, stk. 1 og 2, i Kommissionens forordning (EF) nr. 65/2011 (8) finder tilsvarende anvendelse på foranstaltningerne i artikel 50 og 51 i forordning (EU) nr. 1308/2013.
(8) Kommissionens forordning (EU) nr. 65/2011 af 27. januar 2011 om gennemførelsesbestemmelser til Rådets forordning (EF) nr. 1698/2005 for så vidt angår kontrol og krydsoverensstemmelse i forbindelse med støtteforanstaltninger til udvikling af landdistrikterne (EUT L 25 af 28.1.2011, s. 8).«" 						
6)
Bilag I-VIIIa og bilag VIIIc ændres som angivet i bilaget til nærværende forordning.
Artikel 2
Ikrafttræden
Denne forordning træder i kraft på tredjedagen efter offentliggørelsen i Den Europæiske Unions Tidende.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 6. juni 2014.

Labels: 17
19
5
6
18